als_Latn dik_Latn sag_Latn
Atmosferë festive ka qenë në gjithë vendin duke përjashtuar këtu vendbanimet serbe.
Prishtina ka qenë mikëpritëse e mijëra qytetarëve që kanë ardhur nga të gjitha viset shqiptare për të festuar ditëlindjen e parë të shtetit më të ri në botë.
Festa ka nisur me seancën solemne të Kuvendit të Kosovës, ka vazhduar me parakalimin e rreth 450 mijë nxënësve në qytet, me koncertin e Filarmonisë së Kosovës, për të përfunduar me koncertin e mbajtur në qendër të Prishtinës dhe me ndezje të fishekzjarreve.
Nuk ka pasur njoftime për incidente.
Reagime krejt tjera ndërkaq kanë ardhur nga serbët e Kosovës dhe Beogradi zyrtar.
Kuvendi paralel serb ka mbajtur një seancë në Zveçan në veri të Kosovës, në të cilën kanë marrë pjesë edhe deputetë të Parlamentit të Serbisë dhe ministri për Kosovën, Goran Bogdanoviq.
Ata kanë miratuar një deklaratë, në të cilën thuhet se Kosova sipas kushtetutës serbe është pjesë e pandashme e Serbisë dhe hidhen poshtë të gjitha aktet për shpalljen e pavarësisë e Kosovës.
Zëvendëskryeministri kosovar, Ramë Manaj i ka thënë BBC-së se deklarata serbe që thekson integritetin e Serbisë mbi Kosovën, është e pabazë, e pakuptimtë dhe e pafuqishme.
Në vendbanimet tjera serbe në Kosovë ndërkaq 17 shkurti ka qenë një ditë e zakonshme.
Udhëheqësit kosovarë në seancën solemne të Kuvendit kanë vlerësuar të arriturat një vit pas shpalljes së pavarësisë.
Presidenti Fatmir Sejdiu tha se para një viti Kosova mori vendimin më të rëndësishëm në historinë e saj.
Ai theksoi se njohja e Kosovës nga 54 shtete, e radhit vendin në mesin e shteteve botërore.
Si të arritura gjatë një viti, presidenti Sejdiu veçoi miratimin e Kushtetutës, simboleve shtetërore si dhe themelimin e Forcës së Sigurisë, Agjencisë së Inteligjencës dhe Gjykatës Kushtetuese.
Kryeministri Hashim Thaçi ndërkaq tha se 17 shkurti është ditëlindja e të gjithë qytetarëve të Kosovës, pasi siç u shpreh ai "atë ditë lindi shteti që e kanë synuar me shekuj".
Mesazhe urimi për njëvjetorin e pavarësisë së Kosovës kanë ardhur nga personalitete të shumta botërore.
Ndërkohë Sekretarja amerikane e Shtetit, Hillary Clinton, i ka ftuar për një vizitë në Departamentin e Shtetit, presidentin dhe kryeministrin e Kosovës për t'ua riafirmuar gjithë mbështetjen dhe përkrahjen e SHBA-së për Kosovën, është njoftuar në Uashington.
Vizita pritet të realizohet më 26 shkurt.
Në një deklaratë shtypi, thuhet se Kosova ka ecur shpejt për ndërtimin e institucioneve demokratike dhe për zbatimin e parimeve të OKB-së që dalin nga pakoja e Ahtisaarit.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn